《严丈泰伯见贻古句次韵为答》
宋代·韩淲

意行无东西，偶成一段奇。寻山得幽伴，遂尔相娱嬉。

水涉渔梁得，山循鸟道危。每惭衣上尘，素染已如淄。

新安山水邦，寺屋多断碑。摩挲青莓苔，往往识岁时。

所贵眼界阔，岂畏足力疲。榜舟或扶舆，上下适其宜。

吊古践陈迹，怀贤理前规。吕侯读书堂，遗祀留丰姿。

恨生异代深，遐躅无由随。寂寥付短篇，酩酊持屈卮。

是日颇款曲，有时还切偲。虽云各笑语，卒复度礼仪。

英英钓濑仙，其学夙素知。譬彼巨渊薮，蟠伏豹与螭。

一旦奋迅去，谁复维絷之。观乎律调雅，益悼馀子卑。

示我千百年，匪特用自怡。传玩入铃斋，使君亦伸眉。

由来绝俗士，定有惊人诗。激烈薄层穹，豁达开晴曦。

况同陟山颠，又已还水涯。物色既甚富，身世真若遗。

昨非兴寄清，曷浣穷陋悲。白雪本寡和，载赓思尤迟。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。